יוסף אוחיון (רב)

הרב יוסף אוחיון (1886–1956) היה דיין, מקובל ורבן של הקהילות היהודיות באיתזראר ובתיזנית שבמרוקו, ומחבר הספר "אבקת רוכל".

ביוגרפיה 
נולד בשנת 1886 (ה'תרמ"ו) בעיר איתזראר שבמרוקו לאסתר ולרב מרדכי אוחיון. אביו היה תלמיד חכם שהתפרנס ממסחר.

בצעירותו התחנך בישיבה בעיר איליג אצל הרב שלום אמזלג. שנים אלו עברו עליו בדוחק ובצמצום, בעיקר בגלל הריחוק מבית הוריו.

לאחר סיום לימודיו בישיבה, נישא לשרה בת הרב מכלוף סוויסה, והחל לעסוק במסחר, תוך כדי לימוד תורה. בשנים שלאחר מכן שימש כדיין, וכרב הקהילה היהודית באיתזראר ובתיזנית שבמרוקו.

במשך חייו שימש גם כמוהל, ונהג לסייע כספית למשפחות מעוטות יכולת שלא היה באפשרותן לעשות את סעודת הברית. כמו כן נודע בשקידתו בלימוד התורה, ורבות סופר על כך שלא שם ליבו לחפצים שנעלמו מביתו בעודו שקוע בלימוד. הודות לשליטתו בתורת הקבלה, התפרסם אף כבעל מופת סביב אזור מגוריו.

הלך לעולמו ב-6 באוגוסט 1956 (כ"ט באב ה'תשט"ז), ונקבר בתיזנית. בשנת 2002 הועלו עצמותיו לקבורה בבית העלמין בצפת.

חתניו היו הרבנים יעיש כהן ודוד סוויסה. נכדו, הרב יעקב כהן, ייסד את קרן "עוד יוסף חי", שפעלה להעלאת עצמותיו לישראל, וגם הוציאה לאור מספר ספרים העוסקים בתורתו ובדמותו.

חיבוריו 
 אבקת רוכל - דרושים בעניינים שונים (שני כרכים), הודפס בקזבלנקה בחייו
 אמרי יוסף
מספר חיבורים בכתבי יד שהיו באמתחתו, כדוגמת חיבור על השולחן ערוך, אבדו ולא יצאו לאור.

לקריאה נוספת 
 שמעון ואנונו, אנציקלופדיה ארזי הלבנון - לתולדות גאוני וחכמי יהדות ספרד והמזרח, הוצאת יפה נוף 2006

קישורים חיצוניים 
 המקובל יוסף אוחיון, באתר MyTzadik
 הספר אבקת רוכל חלק א׳, באתר HebrewBooks
 Rabbi Yosef Ohayon, באתר Zissil
 

רבנים מרוקאים
רבנים מקובלים
יהדות הרי האטלס
מוהלים
מחברי ספרי דרוש
אישים שהועלו לקבורה בשנית בארץ ישראל
יהודים הקבורים בבית הקברות בצפת
ילידי 1886
נפטרים ב-1956